સમગ્ર ઘટના આંખના પલકારે ઘટી ગઈ ! પેલા બંને ધાડપાડુઓ ઓચિંતા હુમલાથી, અને એથી પણ વિશેષ એમના હલ્લાથી કોઈક ઘવાયું છે એમ જાણી જીવ પર આવી જઈ, વાડામાં પડતા પાછળના બારણા તરફ, જ્યાંથી તેઓ અંદર ઘુસ્યા હતા, એ તરફ દોટ મૂકી. અને એ જ સાથે નાનકડા ટબુડાએ પણ આગળના બારણેથી નીકળી જઈ ફળિયા ભણી દોટ મૂકી… અને જાણે ક્યાંક એકાદ ગાઉં છેટેથી આગગાડીનો અવાજ આવતો હોય, એ રીતે ટબુડાનો ફળીયામાં ગાજતો અવાજ એ બંનેને કાને પડ્યો, “એ પવલુ ભા… ઓ જમના કાકી… અરે ઓ લાલ ભાઈ, જલ્દી મારે ઘેર હેંડો ! મારે ઘેર ધાડ પડી ! અન બાપુ પણ ઘવાયા ! જલ્દી હેંડો… જલ્દી !”